**דברי תורה לפרשת "קרח"**

**נפתח בדבריו של הרב הקדוש, רבי יאשיהו יוסף פינטו, על הפסוק הראשון בפרשת השבוע. "ויקח קרח בן יצהר בן קהת בן לוי ודתן ואבירם בני אליאב ואון בן פלת בני ראובן" אם נסתכל טוב, אפשר לראות שיעקב אבינו לא מוזכר כאן, הרי היה צריך להגיד "בן קהת בן לוי בן יעקב". ולמה לא נזכר שמו של יעקב? בדברי רש"י רואים את התשובה לכך. יעקב אבינו התפלל לפני ה' שלא יזכר שמו במחלוקת הזאת. יעקב אבינו ביקש רחמים על עצמו שלא יזכר בעניין המחלוקת הזאת. יעקב אבינו ידע, שעניין המחלוקת הוא עניין חמור ביותר, עד כדי כך שלא רצה שאפילו שמו יוזכר בעניין מחלוקת זו. נשתדל כולנו לברוח מהמחלוקת כמו לברוח מאש. ועד כמה קשה היא המחלוקת? יודעים אנו שבית דין של מטה, לא מענישים אלא עד שיביא שתי שערות, ואילו בית דין של מעלה, לא מעניש עד גיל 20, וכאן במחלוקת אומר רש"י שאפילו יונקי שדיים (תינוקות) אבדו , עד כדי כך נענשו אפילו שהיו קטנים, כיוון שהמחלוקת היא קשה ביותר.**

**אמרו המקובלים שעל פי הסוד, המחלוקת של משה רבנו וקרח, היא עוד מהימים של קין והבל. משה רבנו הוא גלגול של הבל. וקרח הוא גלגול של קין. והוכחה ראשונה לדברים אלה, רואים שכאשר קין הרג את הבל אחיו, ה' יתברך אומר "כל דמי אחיך צועקים מן האדמה". כלומר הדם של אחיך נמצא באדמה, שפכת את דמו. ומה התיקון של קין? שאותה אדמה תבלע אותו ואת כל עדתו וכל מי שהיה במחלוקת. ועל כך עונשו של קרח שהוא בעצם גלגול של קין היה שתבלע אותו האדמה. אך ישנה הוכחה אחרת לדברים אלה, שמעתי זאת מפי הרב איפרגן שליט"א, אנו רואים שהמילה "משה" עולה בגימטריה 345 ואילו המילה "קרח" עולה בגימטריה 308. ההפרש ביניהם הוא 37 כמניין "הבל" וזהו משה רבנו גלגול של הבל. ואפשר גם לפרש שישנה עוד סיבה מדוע עונשו של קרח היה שהאדמה תבלע אותו. ה' עשה מידה כנגד מידה, כמו שקרח לא התבייש לדבר על משה רבנו, ופתח את פיו כנגד משה, אז מידה כנגד מידה, שהאדמה תפתח את פיה ותבלע אותו כפי שפתח את פיו על משה רבנו איש האלוקים.**

**בפרקי אבות פרק ד' נאמר "רבי אלעזר הקפר אומר הקנאה והתאווה והכבוד מוציאים את האדם מן העולם" והינה רואים אנו את דברי אלעזר הקפר בפרשת השבוע שלנו. הרי מה הוביל את קרח לקנא במשה רבנו ולהגיע איתו למחלוקת? ראה קרח שאליצפן בן עוזיאל נבחר לנשיא לבני קהת. אמר לעצמו קרח "לאבי יצהר יש 3 אחים שנאמר "ובני קהת עמרם ויצהר וחברון ועוזיאל" עמרם הוא הבכור, נטלו שני בניו גדולה. ומי אחריהם ראוי? אני כי אני בן יצהר, שהוא האח השני. ומה בחר משה? את אליצפן בן עוזיאל, שעוזיאל הוא האח הקטן ביותר. לא הסכים עימו קרח ולכן מהקנאה הגיעה המחלוקת. ואנו רואים עד כמה משה היה גדול, שאף שהיה במחלוקת איתם ניסה לפייסם. "וישלח משה לקרא לדתן ואבירם בני אליאב ויאמרו לא נעלה", רש"י מפרש, וישלח משה - כלומר שהיה משה מחזר אחריהם להשלימם בדברי שלום. מכאן שלא מחזיקים במחלוקת, אלא יש לנסות וללבן את העניינים ולא לשמור טינה או שנאה חס ושלום. ואנו רואים שהקנאה הוציאה את קרח מן העולם, שבלעה אותו האדמה והכל מתחיל משורש הקנאה שבאה ממידה גרועה ממנה – הגאווה.**

**עניין שצריך לחזק וגם מוזכר בפרשת השבוע, עניין המעשר. כפי שאנו יודעים, אסור לבחון את ה' יתברך, אבל בענין אחד ה' אומר לנו "ובחנוני נא בזאת" בעניין מעשר כספים. ורבים הסיפורים על אנשים שמעשרים ועוזרים לתלמידי חכמים, לעניים, ליתומים ואלמנות, ורואים שזוכים לעזרה מה' יתברך וזוכים לפרנסה בשפע ולהצלחה רבה ביותר. וכל אחד יתרום "אחד הממעיט ואחד המרבה, העיקר שיכוון את ליבו לאבינו שבשמיים". ואפשר לחזור על חידוש נפלא שכבר הזכרנו מספר פעמים.. אם ניקח את המילה "תעשר" ונעשר (נחלק ב 10) את המילה "תעשר" נקבל את המילה "מזלך" שהמזל של האדם תלוי במעשר שהוא נותן. (ת' זה 400 לחלק ל 10 יוצא: 40 כלומר מ'), (ע' זה 70 לחלק ל 10 יוצא : 7 כלומר ז') (ש' זה 300 לחלק ל 10 זה 30 – כלומר ל' ) (ר' זה 200 לחלק ל 10 זה 20 כלומר כ') ויצא לנו ככה המילה "מזלך" שהמעשר גורם לאדם שהמזל שלו ישתפר וכמו שהוא עוזר ומשמח את ילדיו של ה' יתברך, כך ה' עוזר וידאג לו כי הוא הבן של ה' יתברך.**

**לא לזלזל באנשים הפשוטים**

**היה זה באחד משבתות הקיץ של שנת תקי"ג. אל חצרו של הבעל שם טוב הגיעו לקראת אותה שבת המוני חסידים ותלמידים. בין הבאים היה המגיד ממעזריטש והגאון מפולנאה. אך לצידם של אריות אלה, נכחו גם חסידים פשוטים ולא מוכרים. בהם עובדי אדמה, אנשי מלאכה, בעלי מסחר ועוד.. גם הם האנשים הפשוטים, חשו קירבה ואהבה ענקית לבעל שם טוב, ודבר זה נוצר מכיוון שגם הבעל שם טוב אהב וחיבב את האנשים הפשוטים ועובדי האדמה וקירב אותם אליו. בימים ההם, היה נהוג החלוקה למעמדות. בראש הסולם ניצבו תלמידי החכמים והגאונים. ובתחתית האנשים הבורים וחסרי ההשכלה. אך גישתו של הבעל שם טוב היתה שונה מכך, הוא היה אוהב לערבב בין המעמדות, אצלו לא היתה חשיבות למעמד האדם. ושיטתו של הבעל שם טוב מחקה את המנהג הזה של המעמדות. הבעל שם טוב חיבר בין כולם. הדבר התבטא שלפעמים הבעל שם טוב היה שולח אנשים חכמים ומופלגים בתורה, ללמוד דרך ארץ מאנשים פשוטים עובדי כפיים. בשבת הבעל שם טוב הרשה לכולם להישאר בסעודה הראשונה והשניה לסעוד עימו. לסעודה השלישית הזמין הבעל שם טוב רק את התלמידי החכמים המופלגים בתורה. כי בסעודה זאת היה מגלה סודות שרק אנשים מיוחדים יכולים לקלוט ולשמוע. בסעודה הראשונה, הבעל שם טוב התייחס במיוחד לאנשים הפשוטים, התנהג עימם באדיבות והראה להם חמימות. הבעל שם טוב שירת רק את האנשים הפשוטים הגיש להם לאכול, מזג להם יין. כך התנהג רק עם הפשוטים, בסעודה הראשונה ואף בסעודה השניה. החברה הקדושים, התפלאו ולא הבינו מדוע הבעל שם טוב נוהג עם אותם פשוטי האנשים כך, אך הם שתקו ולא אמרו כלום. כאשר הגיעה הסעודה השלישית, כל החסידים המופלגים נשארו עם הבעל שם טוב לסעודה, ואילו הפשוטים הלכו לבית המדרש. הם הבינו שהם אנשים פשוטים, וידעו שהרב אוהב אותם, אך לא יכולים לשמוע את דבריו כי הם מעל הרמה שלהם. לכן הלכו לבית המדרש לקרוא תהילים כיוון שלא ידעו לקרוא משהו אחר. כעת בסעודה השלישית, כל החסידים המופלגים והחכמים הרגישו הרגשה נהדרת ועילאית, הם סוף סוף הרגישו יחס מהבעל שם טוב, שכן כל הפשוטים בבית המדרש ורק הם הוזמנו להישאר על ידי הבעל שם טוב. וכמנהג הבעל שם טוב, החלו כולם לשיר שירי שבת, הוא שר איתם יחדיו, ופתאום הפסיק לשיר וכולם שתקו כדי לשמוע את דברי התורה שיוצאים מפיו הקדוש. "שלום שלום לקרוב ולרחוק ואמרו חז"ל במקום שבעלי תשובה עומדים צדיקים גמורים אינם יכולים לעמוד". אלה היו מילותיו הראשונות של הבעל שם טוב. ככל שהלכו ונתמשכו דבריו, כן הלכה וגברה הפתעתם של הנוכחים. לאחר שהסביר את מעלת חוזרי התשובה, החל להסביר את ההבדל בין החוזרי התשובה לבין האנשים הפשוטים. כולם ידעו שהבעל שם טוב קרא את מחשבותיהם מדוע הוא מראה חיבה לפשוטים, ומדוע משרתם בסעודות הראשונות של השבת.. סיים הבעל שם טוב להסביר מה מיוחד באנשים הפשוטים, ולאחר מכן, החל לשיר וכולם אחריו החלו גם לשיר שירים וניגוני שבת. לפתע הבעל שם טוב הפסיק שוב את השירה, הוא ביקש להראות משהו לתלמידיו, הוא ביקש מכל אחד להניח את ידיו על חברו היושב לידו, כך נוצר מעגל מחובר של כל התלמידים. הבעל שם טוב הורה להם לעצום את העניים ונכנס עימם גם למעגל. ואז לפתע כאילו עברו התלמידים לעולם אחר. אוזניהם החלו לשמוע קולות של שירה, שירה ערבה ומתוקה. שירה שאין כמוה, קולות מתוקים והרגשה של גן עדן. לאחר כמה דקות של הרגשה נעימה והתרגשות עצומה מאותם שירים, עצר הבעל שם טוב את כל המראה שראו התלמידים, וכולם פתחו את עיניהם שיסביר להם הבעל שם טוב מאיפה הגיעה אותה שירה חזקה ומרגשת ומחזקת שזכו לשמוע זה עתה. אמר להם הבעל שם טוב, השירה ששמעתם כרגע, זה אותם אנשים פשוטים שהלכו מאיתנו ולא יודעים לקרוא דבר אלא רק תהילים. ולכן הקול שלהם של התהילים יוצא מהלב שלהם. מאותו היום התברר לכולם מדוע הבעל שם טוב לא מזלזל ביהודים הפשוטים והחלו תלמידי החכמים לכבד את אותם היהודים הפשוטים. רואים אנו כמה כוחו של הבעל שם טוב שחיבר ואיחד את כל האנשים בלי יחס למעמדם ולרמתם הרוחנית.**

**אפשר לשאול קושיה גדולה ביותר, אנו רואים את העונש החמור שניתן על המחלוקת של קרח ועדתו. הם נבלעו באדמה חיים, הם ומשפחותם, כל רכושם, אך אם נתבונן היטב נראה, כי בתחילת הפרשה, בין מובילי המחלוקת, היה גם און בן פלת, ואילו בהמשך הפרשה הוא נעלם. והשאלה הנשאלת, לאן נעלם און בן פלת?**

**במדרש תנחומא על הפרשה, נאמר: "חכמת נשים בנתה ביתה ואוולת בידה תהרסנה". אמר רב, חכמת נשים בנתה ביתה, זוהי אשתו של און בן פלת, כשחזר און מהאסיפה הראשונה של קרח ועדתו וסיפר לה כי הוא חבר בכיר בוועדה של קרח וכי בתכניתם להוריד את אהרון הכהן ולמנות את קורח, סיפר לה שתכף תהיה עוד אסיפה והוא אמור להיות מוזמן אליה, אז אמרה לו אשתו, מה לך ולזה? הרי אם אהרון יהיה כהן אתה תישאר תלמיד, ואם קורח יהיה כהן אתה תישאר תלמיד, אם כן, מה לך ולמחלוקת זו? אמר לה, אבל הבטחתי להם שאבוא לאסיפה הבאה, אמרה לו אשתו, שמע בקולי ואני אציל אותך, מיד נתנה לו לשתות יין ישן חזק, עד שנפלה עליו שינה, ושמה אותו לישון, אחר כך, סתרה את שערותיה וישבה בפתח ביתה, כך שכל מי שהגיע לביתו של און להזמינו, מיד שב על עקבותיו, (ידעה אשתו שאם תישב בפתח הבית בגילוי שיער כולם יברחו ולא יבואו לקרוא לבעלה), עד שהחליטו לוותר עליו. בינתיים, פתחה האדמה את פיה ונבלעו כולם באדמה, ואון בן פלת ניצל בזכות אשתו. ללמדנו, כי במחלוקת צריך זהירות יתרה ולנסות לברוח מהמחלוקת ולא להיות חלק ממנה.**

**רואים אנו עוד יסוד גדול, לאחר שקרח ועדתו התחילו להסית את בני ישראל כנגד משה ואהרן נאמר : "ויחר למשה מאד ויאמר אל ה', אל תפן אל מנחתם, לא חמור אחד מהם נשאתי, ולא הרעתי את אחד מהם". ונשאלת השאלה, מדוע משה אומר ומבקש מה' "אל תפן אל מנחתם" הרי הם רשעים ! באים כנגד משה רבנו ! מנסים להסית את העם כנגד משה רבנו איש האלוקים ! אז זה ברור שה' לא ישמע אליהם ! ומדוע אז בכל זאת מפחד ומבקש משה מה' שלא ישמע אליהם לתפילתם ? אז רואים עד כמה כוחה של התפילה, שלא משנה כמה האדם יהיה ומה הוא יעשה, ה' שומע תפילת כל פה. וגם תפילה שהיא לא רצון ה' גם יכולה להתקבל, ההוכחה לכך גם היתה שמשה רבנו רצה להיכנס לארץ ישראל והתפלל 515 תפילות כמניין "ואתחנן" וה' אמר לו שלא יוסיף עוד תפילה אחת, שיפסיק, אחרת עוד תפילה אחת הוא כבר יוכל להיכנס לארץ ישראל וזה לא רצונו של ה' שמשה יכנס לארץ ולכן רואים עד כמה כוחה של תפילה, ומשה רבנו ידע כמה כוחה של תפילה ולכן פחד והתפלל לה' שלא ישמע לקרח ועדתו.**

**והינה נסיים בסיפור שימחיש לנו עד כמה צריך להתרחק מכל מכשול :**

**מסופר, על עגלון בעיר קטנה ברוסיה, שהיה העגלון היחיד בעיר, וכל הנסיעות או ההובלות שהיו לאנשי העיר היו נעשות דרכו, עגלון זה היה חרוץ, ועבד מבוקר עד ערב, וכולם היו מרוצים ממנו. לימים, הגיע עגלון חדש וצעיר לעיר, והחל אף הוא לעבוד בנסיעות והובלות, דבר שבא על חשבונו של העגלון הוותיק, כעס העגלון הוותיק, וקרא לעגלון החדש אליו והחל לצעוק בפניו כי הוא גוזל את פרנסתו, לעומתו טען העגלון הצעיר, כי עבודה רבה יש בעיר, ולשניהם יש מקום לפרנסה בעיר הזו. ישבו והתווכחו עד שהגיעו להסכמה, כי העגלון הוותיק ישאל את העגלון הצעיר שאלה בהלכות עגלונים, ואם העגלון הצעיר ידע לענות, ישאר בעיר, ואם לא ידע לענות, יצטרך לעזוב את העיר. הסכים העגלון הצעיר, ומיד הקשיב לשאלה. פניו של העגלון הוותיק והזקן הרצינו ואז פנה בשאלה לעגלון הצעיר : "אמור לי! מה תעשה אם אתה מסיע בעגלה משפחה גדולה עם הרבה מזוודות וחבילות, וביום חורפי נכנסת בטעות, לדרך שיש בה בוץ רב, והסוסים ואופני העגלה נתקעו בבוץ ולא מצליחים לצאת, מה תעשה?" מיד ענה העגלון הצעיר : "אכה את הסוסים חזק בשוט, עד שיתאמצו ויצאו מהבוץ!" אמר לו העגלון הוותיק, "הכית, ולא עזר, מה תעשה עוד?" ענה הצעיר, "אוריד את המזוודות והחבילות, ולעגלה יהיה יותר קל להיחלץ". אמר לו הוותיק : "עשית זאת ולא עזר מה תעשה אז?" מיד ענה הצעיר, "אוריד את כל הנוסעים ואבקש מהם לדחוף את העגלה". אמר לו העגלון הוותיק, "עשית זאת ולא עזר, מה עוד תעשה?" נבוך העגלון הצעיר ואמר: "יותר, אין לי מה לעשות!" והסכים לעזוב את העיר, אך בטרם יעשה זאת, דרש לדעת מהעגלון הוותיק, מה באמת עושים במקרה כזה, מיד ענה לו העגלון הוותיק: "עגלון חכם לא נכנס לבוץ מלכתחילה".  אומר הרב פינטו הקדוש, אף אנו נלמד מוסר השכל ממעשה זה ונאמר "אדם חכם לא נכנס למחלוקת". אבל טיפש שלא שם ליבו לזאת ונכנס למחלוקת, ספק רב אם יצליח לצאת ממנה.**

**והינה אפשר לסיים במידה הפוכה מהגאווה והקנאה והיא מידת הענוה. ורש"י הקדוש בפירוש הראשון שלו על פרשת קרח "ויקח קרח" מפרש רשי: "פרשה זו יפה נדרשת במדרש רבי תנחומא". איזה ענווה ואיזה גדולה יש לרש"י, שהוא אומר לך, יש פירוש יפה על הפרשה הזאת במדרש תנחומא. איזה גדולה יש לרש"י הצנוע. אדם יזכור להודות לה' על הקיים , לדעת ולזכור שכל מה שה' עושה לטובה הוא עושה, ומה שצריך להיות שלך יהיה שלך.. שה' יזכה אותנו לראות בגאולה השלמה, שיבנה בית המקדש במהרה בימינו, ונזכה לאהבת חינם וקירוב האנשים הרחוקים לה' יתברך..**

**שבת שלום ומבורכת**